**Οι αναφορικές προτάσεις**

**Αναφορικές** λέγονται οι δευτερεύουσες προτάσεις που εισάγονται με **αναφορικές**

**αντωνυμίες** (που, όποιος, ο οποίος, όσος, ό,τι) ή με **αναφορικά επιρρήματα** (όπου, που, όπως, πως, όσο, καθώς, σαν, ωσάν) και προσδιορίζουν κάποιον όρο μιας άλλης πρότασης, ο οποίος είτε υπάρχει στην πρόταση είτε παραλείπεται και εννοείται.

Οι αναφορικές προτάσεις διακρίνονται σε: **προσδιοριστικές και παραθετικές**.

**• Προσδιοριστικές**

λέγονται οι αναφορικές προτάσεις που αποτελούν αναγκαίο προσδιορισμό και απαραίτητο συμπλήρωμα της προηγούμενης πρότασης, χωρίς τον οποίο το νόημά της δεν είναι ολοκληρωμένο και ακριβές. Αποτελούν, δηλαδή, ένα νόημα αδιαίρετο (σημασιολογικό κριτήριο/νόημα). Ακολουθούν τον προσδιοριζόμενο όρο χωρίς κόμμα (στίξη). Διαβάζονται με τον προσδιοριζόμενο όρο, χωρίς παύση και διαφορετικό επιτονισμό (επιτονισμός). Για παράδειγμα:

***Η Αθήνα είναι η πόλη που αγαπώ. Το μάθημα που μου αρέσει είναι η Ιστορία.***

**• Προσθετικές/παραθετικές**

λέγονται οι αναφορικές προτάσεις που δεν αποτελούν απαραίτητο συμπλήρωμα στον όρο που προσδιορίζουν. Οι πληροφορίες που περιέχουν οι προτάσεις αυτές παρουσιάζονται ως ξεχωριστές και δευτερεύουσες ως προς το περιεχόμενο του προσδιοριζόμενου όρου. Τότε έχουμε στον γραπτό λόγο κόμμα ή στον προφορικό παύση.

Για παράδειγμα:

*Μας μίλησε για το Νίκο, που μας είναι άγνωστος.*

 *Διαβάζω το μάθημα της ιστορίας, που είναι το αγαπημένο μου μάθημα.*

Για να καταλάβουμε τη διαφορά, ας δούμε το εξής παράδειγμα:

α) *Τα βιβλία της βιβλιοθήκης που είναι άδετα στάλθηκαν για βιβλιοδεσία.*

β)*Τα βιβλία της βιβλιοθήκης, που είναι άδετα, στάλθηκαν για βιβλιοδεσία.*

Στην πρώτη περίπτωση όλα τα βιβλία της βιβλιοθήκης είναι άδετα και στάλθηκαν για βιβλιοδεσία.

Στη δεύτερη περίπτωση, όσα από τα βιβλία της βιβλιοθήκης είναι άδετα, αυτά στάλθηκαν για

βιβλιοδεσία.

 Να χαρακτηρίσετε τις υπογραμμισμένες αναφορικές προτάσεις, σημειώνοντας αν είναι:

 προσδιοριστικές ή παραθετικές.

1. Ο τρόπος με τον οποίο ο Ευριπίδης χειρίζεται τους μύθους καθορίζει και τους χειρισμούς της πλοκής του έργου και του ήθους των ηρώων του.

2. Προτιμώ το έξοχο σκηνικό του Μυταρά από τα σχηματικά κοστούμια και ιδιαίτερα του Μενέλαου, που θύμιζε τον Μεγαλέξανδρο του Σπαθάρη.

3. Προκαλεί πράγματι δέος η μελέτη που κρύβει αυτό το υποκριτικό κατόρθωμα.

4. Εδώ έχουμε να κάνουμε με αυτό που οι Ρώσοι δάσκαλοι ονόμαζαν επιστημονική δόμηση

ενός θεατρικού προσώπου.

5. Ανάμεσα σε αμφισβητούμενες ιδέες, πράγματα, κόμματα, ανθρώπους, έργα των ανθρώπων, το αρνάκι φούρνου αποτελεί, πράγματι, το μοναδικό σημείο όπου επιτυγχάνεται η πλήρης και άνευ εξαιρέσεων ομοφωνία των Ελλήνων.

6. Την Ιστορία τη γράφει κανείς όπως θέλει.

7. Ήρθε λοιπόν από τη Μικρά Ασία, έμεινε στην Αθήνα, πήγε στην Αμερική, όπου σπούδασε σινεμά.